Dali Mpofu ruil ANC vir EFFAdv. Dali Mpofu Advokaat Dali Mpofu het uit die ANC bedank om by die EFF aan te sluit, het die City Press Sondag berig. “Interne verlamming [binne die ANC] is tot so mate dat dit net ŉ kwessie van tyd is voordat hy onvanpas sal wees vir die groter revolusie,” het Mpofu aan die koerant gesê. Mpofu was 33 jaar lank ŉ lid van die ANC. Hy verteenwoordig tans by die Farlam-kommissie van Ondersoek die families van myners wat in 2012 in ŉ skermutseling met die polisie by Marikana omgekom het. Hy het aan die City Press gesê hy glo “radikale beleide” is nodig om die armes te help. “Ons moet aanvaar dat hulle [arm mense] behoeftes aangespreek gaan word ten koste van diegene wat het, sodat ons ŉ verwagting kan hê van stabiliteit,” het Mpofu gesê. Alhoewel hy die diegene wat besluit om by die ANC te bly, respekteer, is sy voorspelling dat hulle “in die volheid van die tyd sal sien dat hulle net die sentiment en naam” ondersteun. Keith Khoza, woordvoerder vir die ANC, het gesê Mpofu se bedanking bevestig gerugte dat hy “teen die ANC opgetree het om die ANC in ŉ negatiewe lig te stel”. “Dit is sy keuse indien hy voel hy wil by ŉ ander politieke party aansluit. Ons kan nie kommentaar lewer oor sy siening nie,” het Khoza gesê. Mpofu sê hy is nie van plan om sy regsgewaad op te hang om ŉ voltydse politikus te word nie. -SAPA